Jón Arnór Stefánsson, körfuboltamaður, hefur lagt skóna á hilluna. Þetta tilkynnti hann að loknum leik Vals og KR í átta liða úrslitum Dominos-deildar karla í gærkvöld.
Jón Arnór, sem er 38 ára, var meðal annars á mála hjá bandaríska NBA liðinu Dallas Mavericks á árunum 2003 til 2004. Jón Arnór hefur spilað með Val síðan síðasta sumar en hann er uppalinn í KR og spilaði með liðinu þegar hann kom heim úr atvinnumennsku 2016. Hann spilaði sinn síðasta leik í gær þegar Valur tapaði fyrir KR í oddaleik í átta liða úrslitum Dominos deildarinnar.
Viðtalið við Jón Arnór má sjá í heild sinni á ruv.is
Einvígi Vals og KR hefur verið æsispennandi en oddaleiknum lauk með þriggja stiga sigri KR, 86-89. KR fer því áfram í undanúrslitin þar sem þeir mæta Keflavík. Hinn oddaleikurinn sem spilaður var í gærkvöld lauk með stórsigri Stjörnunnar á Grindavík 104-72 og Stjarnan mætir Þór Þorlákshöfn í undanúrslitunum.
Fyrirliði íslenska fótboltalandsliðsins, Aron Einar Gunnarsson, verður áfram í herbúðum Al Arabi í Katar en samningur hans átti að renna út í sumar. Ákvæði í samningnum gerði honum kleift að vinna sér inn auka ár hjá liðinu. Aron Einar er um þessar mundir staddur ásamt íslenska landsliðshópnum í Dallas þar sem vináttuleikur við Mexíkó fer fram. Útsending frá leiknum hefst seint í kvöld klukkan tíu mínútur í eitt á RÚV.
Úrslit Skólahreysti fara fram í Mýrinni í Garðabæ í kvöld. Þar munu 12 skólar keppa um titilinn hraustasti skóli landsins. Þrjú íslandsmet voru sett í undanriðlum keppninnar og tveir Íslandsmethafar eru meðal keppenda í kvöld. Bein útsending frá Skólahreysti hefst á RÚV klukkan 19:45
KR komst í gær í undanúrslit í baráttunni um Íslandsmeistaratitilinn í körfubolta eftir sigur á Val. Jón Arnór Stefánsson tilkynnti eftir leikinn að hann leggi nú skóna á hilluna.